Malta għandha l-ogħla rata ta’ talbiet li tilqa’ għal xi waħda mit-tlett kategoriji ta’ protezzjoni umanitarja. Miċ-ċifri tal-Eurostat jirriżulta li l-Kummissarju tar-refuġjati iddeċieda 1,905 talbiet li minnhom intlaqgħu 1,605 waqt li 300 każ ġew rifjutati. 45 każ ingħataw l-ogħla status b’Malta tirrikonoxxihom bħala refuġjati. 1,445 ingħataw protezzjoni sussidjarji minħabba ċ-ċirkustanzi f’pajjiżi waqt li 115-il każ ieħor intlaqgħu fuq bażi umanitarja. Miċ-ċifri tal-Eurostat jirriżulta wkoll li s-sena li għaddiet, Malta kellha t-tieni l-ogħla rata ta’ applikazzjonijiet għal protezzjoni umanitarja wara l-Iżvezzja meta saru total ta’ 2,245 talba. Għalkemm il-maġġoranza tal-immigranti madwar l-Ewropa li talbu l-protezzjoni kienu ġejjin mis-Sirja u mir-Russja, f’Malta l-maġġoranza tal-immigranti li għamlu l-applikazzjoni għall-protezzjoni kienu mis-Somalja u mill-Eritrea. L-Eurostat qal li s-sena l-oħra fit-28 pajjiż tal-Unjoni Ewropea, saru 435,000 applikazzjoni għall-protezzjoni umanitarja. Iċ-ċifri juru li 70 fil-mija ta’ dawn l-applikazzjonijiet saru fil-Ġermanja, Franza, l-Iżvezja, l-Ingiltera u l-Italja. Miċ-ċifri globali għat-28 pajjiż membru tal-Unjoni Ewropea joħrog li s-sena li għaddiet, is-Sirjani kienu l-aktar li talbu protezzjoni u warajhom ir-Russi. Applikazzjonijiet oħra ġew reġistrati minn nies mill-Afganistan, is-Serbja, il-Pakistan u l-Kosovo.